Imtella' Lulju 21, 2020 - Aġġornata 22 Ta' Lulju, 2020 8:29am Tard it-Tlieta filgħaxija l-intermedjarju fil-qtil ta' Daphne Caruana Galizia, Melvin Theuma dddaħħal l-isptar bi ġrieħi serji bil-Pulizija tgħid li l-ewwel indikazzjonijiet juru li s-Sur Theuma weġġa' lilu nnifsu. Fi stqarrija l-Pulizija qalet meta l-avukat ta' Theuma ma setgħetx tistabbilixxi kuntatt miegħu, nġibdet l- attenzjoni tal-pulizija mill-istess avukat u immedjatament, il-pulizija li tkun għassa fuq barra tar-residenza ta' Theuma il-ħin kollu, daħlet fir-residenza flimkien ma' martu u sabet lil Theuma jsofri minn ġrieħi serji f'għonqu u f'sidru. Minnufih intalbet għajnuna medika u Theuma ttieħed l-Isptar Mater Dei b'ambulanza. It-triq fejn hemm ir-residenza ta' Theuma fejn seħħ l-allegat attentat ta' suwiċidju ingħalqet għat-traffiku u qed tkun mgħassa minn preżenza qawwija ta' uffiċjali tal-pulizija. Kelliem għall-pulizija qal li il-ġrieħi kienu x'aktarx ikkawżati minn Theuma stess, iżda f'dan l-istadju m'hi teskludi xejn. Preżenza qawwija ta' RIU fl-Emergenza ta' MDH Dwar dan il-każ il-Pulizija, b'żieda mal-investigazzjoni tagħha, talbet li tinbeda inkjesta maġisterjali mill-Maġistrat tal-Għassa minnufih. L-ispetturi Keith Arnaud u Kurt Zahra li qed jinvestigaw l-qtil ta' Caruana Galizia kienu fuq il-post f'Tal-Ibraġġ L-iżvilupp seħħ ftit sigħat qabel ma Theuma kien mistenni jkompli jixhed fil-kontro-eżami tad-difiża fil-qorti waqt il-kumpilazzjoni kontra Yorgen Fenech. Melvin Theuma ħa recordings ta' konversazzjonjiet mal-allegat mandant Fenech bil-moħbi, li setgħu implikaw lil Fenech fil-qtil ta' Caruana Galizia. Il-maġistrat ordnat li r-recordings li ntalbu biex jinstemgħu mid-difiża ikunu esebiti fil-qorti. Theuma ngħata l-maħfra presidenzjali f'Diċembru tal-2019 biex jixhed fil-każ dwar il-qtil tal-ġurnalista Daphne Caruana Galizia bi splużjoni ta' karozza bomba f'Ottubru tal-2017.